AIŠKINAMASIS RAŠTAS

Dėl Molėtų rajono savivaldybės tarybos 2019-07-25 sprendimo Nr. B1-157 „Dėl Molėtų rajono savivaldybės viešųjų vietų prekiauti ir teikti paslaugas nustatymo“ pakeitimo

**1. Parengto tarybos sprendimo projekto tikslai ir uždaviniai**

Molėtų rajono savivaldybės taryba 2019 m. liepos 25 d. sprendimu Nr. B1-157 „Dėl Molėtų rajono savivaldybės viešųjų vietų prekiauti ir teikti paslaugas nustatymo“ nustatė savivaldybės teritorijoje viešąsias vietas, kuriose gyventojai, įsigiję verslo liudijimą arba individualios veiklos pažymą, ir įmonės turi galimybę su Molėtų rajono savivaldybės administracijoje išduotu leidimu prekiauti ir teikti paslaugas. Viešąja vieta, kurioje vykdoma prekyba, teikiamos paslaugos, laikytina savivaldybės teritorijoje esanti savivaldybei ar valstybei nuosavybės teise priklausanti ar patikėjimo teise valdoma teritorija (išskyrus išnuomotą ar perduotą naudotis teritoriją), kurioje teikiamos paslaugos, taip pat vykdoma prekyba nuo (iš) laikinųjų prekybos įrenginių, kioskų paviljonų, prekybai pritaikytų automobilių ar priekabų, lauko kavinių.

Dalis Molėtų mieste nustatytų viešųjų vietų prekybai yra mašinų parkavimo aikštelėse, todėl tose aikštelėse, kuriose vyksta prekyba iš prekybai pritaikytų automobilių ar priekabų, sumažėja parkavimo vietų skaičius, ir tai nepalankiai vertinama tiek rajono gyventojų, tiek miesto svečių. Įvertinus tai, kad 2019 m. Molėtų mieste pastatyta turgavietė, kurioje sudarytos palankios sąlygos prekiauti, Administracija siūlo dalį viešųjų vietų prekybai panaikinti, o viešosiose vietose, kuriose bus leista prekiauti, nustatyti prekybos vietų skaičių ir jas atitinkamai pažymėti.

Rengiant sprendimo projektą iš dalies buvo atsižvelgta į 2020 vasario 10 d. gautą Molėtų verslo tarybos el. laišką, kuriame išdėstytas požiūris į šiuo metu nustatytas viešąsias vietas prekiauti ir teikti paslaugas bei pateikti pasiūlymai. Laiške rašoma: „Mieste oficialiai yra įregistruotos dvi  turgavietės/prekyvietės, kuriose galima prekiauti iš palapinių, autoparduotuvių, tam sudarytos visos reikiamos sąlygos atitinkančios higienos ir kitus  turgavietėms keliamus reikalavimus, taikomus lauko ir kitai prekybai. Diskusijoje dalyvavę verslo tarybos nariai išnagrinėjo visų nustatytų prekybinių vietų veiklos pobūdį, gautus verslininkų prašymus. Kai kurias  prekybines vietas siūlome naikinti. Molėtų mieste trūksta mašinų stovėjimo vietų, o šios dabar virto mini turgeliais, kuriuose šalia judraus kelio parduodami maisto produktai galimai nesilaikant higienos normų, nes tokiai prekybai nėra sudarytos tinkamos sąlygos (nėra stelažų, vandens, maisto produktai statomi dėžėse ant žemės). Prekyba maisto produktais ne tam skirtose vietose darko miesto įvaizdį pagrindinėje gatvėje. Automobiliai, iš kurių prekiaujama, vizualiai nepatrauklūs, nesudarytos tinkamos sąlygos atliekų surinkimui. Prekybininkų paliktomis atliekomis užpildomi privatūs arba miesto konteineriai, už  kuriuos moka gyventojai, o ne prekybininkai. Kitose nustatytose prekybos vietose siūlome pakeisti prekybos veiklos pobūdį.  Visi siūlomi pakeitimai surašyti į lenteles (pridedama). Verslo taryba taip pat kreipėsi į Valstybinės maisto ir veterinarijos tarnybos Utenos skyrių prašydama pateikti rekomendacijas nustatant prekybos vietas Molėtų mieste.“

Parengto sprendimo projekto tikslas – nustatyti Molėtų rajono savivaldybės viešąsias vietas prekybai ir paslaugoms teikti ir nustatyti jose prekybos vietų skaičių.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 18 straipsnio 1 dalis.

 **3. Galimos teigiamos ir neigiamos pasekmės priėmus siūlomą tarybos sprendimo projektą**

 Teigiamos pasekmės – panaikinus dalį viešųjų vietų prekybai, bus sudarytos geresnės sąlygos mašinų parkavimui, taps tvarkingesnės viešosios vietos, bus atitinkamai pažymėtos prekybos vietos, kuriose bus vykdoma prekyba ar teikiamos paslaugos.

Neigiamų pasekmių nenumatoma.

 **4. Priemonės sprendimui įgyvendinti**

Išduodant leidimus bus nurodoma prekybos ar paslaugos teikimo vieta.

 **5. Lėšų poreikis ir jų šaltiniai prireikus skaičiavimai ir išlaidų sąmatos**

Lėšų poreikio nėra.

 **6.Vykdytojai, įvykdymo terminai**

Molėtų rajono savivaldybės administracija.